b'\n_START_ARTICLE_\nGoldfinger (1964.)\n_START_SECTION_\nProdukcija\n_START_PARAGRAPH_\nGoldfinger bio je prvi film iz serijala koji je uz visoki bud\xc5\xbeet mogao koristiti visoku tehnologiju, \xc5\xa1to \xc4\x87e postati poveznica svim ostalim filmovima iz serijala. Goldfinger je za tada\xc5\xa1nje prilike imao veliki bud\xc5\xbeet od tri milijuna dolara, a bio je prvi film o Jamesu Bondu koji se smatrao box-office blockbusterom. Richard Maibaum, koji je adaptirao dva romana Iana Fleminga za prva dva filma - Dr. No i Iz Rusije s ljubavlju - vratio se kako bi adaptirao sedmi roman o Jamesu Bondu, zajedno s dobitnikom Oscara, scenaristom Paulom Dehnom._NEWLINE_Snimanje filma po\xc4\x8delo je 20. sije\xc4\x8dnja 1964. u Miamiju, na Floridi,u hotelu Fontainebleau. Sean Connery nikad nije putovao u SAD tijekom snimanja nego je sve svoje scene snimio u studijima Pinewood u Londonu, gdje je u travnju 1964. izgra\xc4\x91ena replika hotela Fontainebleau. Fleming je posjetio set Goldfingera, ali je ubrzo umro, u kolovozu 1964.\n_START_SECTION_\nRadnja\n_START_PARAGRAPH_\nU uvodnoj sekvenci, Bond uni\xc5\xa1tava bazu meksi\xc4\x8dkih narko-dilera plasti\xc4\x8dnim eksplozivom te likvidira ubojice poslane da ubiju njega. Pri\xc4\x8da filma po\xc4\x8dinje u Miamiju, na Floridi, SAD, s agentom CIA-e Felixom Leiterom koji dostavlja Bondu poruku od M da nadgleda Aurica Goldfingera. Bond razotkriva Goldfingera kako vara na kartama uz pomo\xc4\x87 svoje asistentice Jill Masterson, koja mu radiom javlja koje karte ima njegov protivnik. Nakon \xc5\xa1to mu je poremetio shemu i prislio ga da izgubi, Bond i Jill po\xc4\x8dinju voditi ljubav u njegovom apartmanu. Nakon toga, kako Bond donosi svje\xc5\xbei \xc5\xa1ampanjac iz kuhinje, obara ga Oddjob, Goldfingerov korejski sluga, dok je Jill ugu\xc5\xa1ena nakon \xc5\xa1to su je cijelu prekrili zlatom._NEWLINE_U Londonu Bond doznaje kako je prava svrha njegove misije otkriti kako Goldfinger transportira zlato u inozemstvu. Sastaje se s Goldfingerom na igrali\xc5\xa1tu za golf gdje poku\xc5\xa1avaju igrati na velike uloge. Goldfinger vara, ali Bond shva\xc4\x87a i zamjenjuje njegovu lopticu prisiliv\xc5\xa1i ga da izgubi. Nakon \xc5\xa1to je podmirio dug, Goldfinger upozorava Bonda da mu se ne mije\xc5\xa1a u posao tako \xc5\xa1to Odjobb odrubljuje glavu jednom kipu svojim \xc5\xa1e\xc5\xa1irom obrubljenim \xc4\x8delikom. Bond postavlja ure\xc4\x91aj za pra\xc4\x87enje na Goldfingerovo auto i po\xc4\x8dinje ga pratiti u \xc5\xa0vicarsku, gdje upoznaje Tilly Masterson, Jillinu sestru, koja poku\xc5\xa1ava snajperom ubiti Goldfingera. Kad je po\xc4\x8dela bje\xc5\xbeati, Bond je susti\xc5\xbee i probu\xc5\xa1i joj dvije gume na autu specijalnom napravom na svom Aston Martinu DB5._NEWLINE_Kad je pregledavao Goldfingerov pogon, na\xc4\x8duo je njegov razgovor s agentom o "Operaciji Grand Slam". Napu\xc5\xa1taju\xc4\x87i pogon, nailazi na Tilly koja drugi put poku\xc5\xa1ava ubiti Goldfingera, ali slu\xc4\x8dajno aktivira alarm. Tijekom njihova bijega, Odjobb slomi Tillyn vrat svojim \xc5\xa1e\xc5\xa1irom. Bond se poku\xc5\xa1ava odvesti autom iz pogona, ali se zbunjuje slikom u zrcalu istog auta koji juri prema njemu te se zabija, nakon \xc4\x8dega ga hvataju Goldfingerovi ljudi. Privezan je za zlatnu plo\xc4\x8du ispod industrijskog lasera, koji je postavljen tako da polako re\xc5\xbee plo\xc4\x8du napola, pa tako i samog Bonda. Po\xc4\x8dinje im lagati da \xc4\x87e ga zamijeniti drugi 00 agent koji ima iste informacije kao i on. Goldfinger shva\xc4\x87a kako ne smije riskirati s novim, nepoznatim agentom te da \xc4\x87e imati manje nevolja ako uvjeri Bondove nadre\xc4\x91ene da Bond dobro napreduje na misiji, dok \xc4\x87e u me\xc4\x91uvremenu Bonda dr\xc5\xbeati neutraliziranog. Daje Bonda uspavati._NEWLINE_Bond se budi u Goldfingerovu privatnom avionu, koji vozi Goldfingerova pilotkinja Pussy Galore. Ona mu ka\xc5\xbee kako idu na Goldfingerovo uzgajali\xc5\xa1te konja u Kentuckyju, blizu Fort Knoxa. Tijekom leta, on aktivira ure\xc4\x91aj za pra\xc4\x87enje u petu svoje lijeve cipele; Leiter o\xc4\x8ditava signal i po\xc4\x8dinje pratiti Bonda. Nakon slijetanja, Bonda zatvaraju u konju\xc5\xa1nicu, gdje se Goldfinger sastaje s ameri\xc4\x8dkim mafija\xc5\xa1ima kako bi preuzeo materijal potreban za Operaciju Grand Slam. Bond uspijeva pobje\xc4\x87i i po\xc4\x8dinje slu\xc5\xa1ati razgovor. Goldfinger namjerava ubiti vojnike u Fort Knoxu otrovnim plinom; na kraju sastanka, njegovi ljudi ubijaju plinom mafija\xc5\xa1e. Pussy Galone i \xc4\x8duvari ponovno zatvaraju Bonda i vra\xc4\x87aju ga u njegovu \xc4\x87eliju. Bond i Goldfinger raspravljaju o detaljima Operacije Grand Slam. Kako treba dosta vremena da se ukrade zlato, Goldfinger namjerava ozra\xc4\x8diti trezor "nuklearnom napravom" kako bi ameri\xc4\x8dko zlato u\xc4\x8dinio bezvrijednim na 60 godina i pove\xc4\x87ao vrijednost vlastitih zlatnih dobara._NEWLINE_Kako Operacija Grand Slam po\xc4\x8dinje, \xc5\xbeene piloti iz Galoneovog lete\xc4\x87eg cirkusa po\xc4\x8dinju ispu\xc5\xa1tati plin iznad Fort Knoxa na tisu\xc4\x87e vojnika i i civila. Prethodno je, me\xc4\x91utim, Bond naveo Pussy Galone da nesvjesno kontaktira CIA-u, koja je zamijenila otrovni plin onim ne\xc5\xa1kodljivim. Goldfingerova osobna kineska vojska uni\xc5\xa1tava ulazna vrata eksplozivom, a onda laserom vrata trezora. Vani, svi vojnici iz Fort Knoxa, koji su glumili da su mrtvi, bude se kako bi se suprotstavili Goldfingerovim snagama. Goldfinger, preru\xc5\xa1en u pukovnika, uspijeva pobje\xc4\x87i._NEWLINE_U trezoru, Bond ubija Odjobba, i uzaludno poku\xc5\xa1ava deaktivirati atomsku napravu, ali je na kraju uspijeva deaktivirati bomba\xc5\xa1ki specijalist koji je do\xc5\xa1ao s Leiterom: zaustavlja timer na sedam sekundi pa on pokazuje "007". Nakon \xc5\xa1to je spasio Fort Knox, Bond se treba sastati s Predsjednikom. Bondov avion otima Goldfinger, koji poku\xc5\xa1ava pobje\xc4\x87i na Kubu. Bond i Goldfinger poku\xc5\xa1avaju dohvatiti pi\xc5\xa1tolj, koji opuca, razbiv\xc5\xa1i prozor nakon \xc4\x8dega se poreme\xc4\x87uje tlak u kabini. Bond se uspijeva zar\xc5\xbeati, ali Goldfingera tlak povla\xc4\x8di kroz mali prozor. Avion po\xc4\x8dinje padati, ali prije samog udara Bond iska\xc4\x8de padobranom, spasiv\xc5\xa1i pilota Galorea, i sretno se spu\xc5\xa1ta na pla\xc5\xbeu.\n_START_SECTION_\nCasting\n_START_PARAGRAPH_\nGert Fr\xc3\xb6be izabran je za ulogu negativca Aurica Goldfingera jer su producenti Saltzman i Broccoli vidjeli njegovu izvedbu u njema\xc4\x8dkom filmu, kao psihopata i zlostavlja\xc4\x8da djece. U filmu, Goldfingerova opsjednutost povije\xc5\xa1\xc4\x87u nacisti\xc4\x8dkog zlata otkrivena je kad se Bond kladio s njim u visoki ulog, povijesnu nacisti\xc4\x8dku zlatnu polugu, \xc4\x8dega nema u romanu (partija golfa igra se za visoki nov\xc4\x8dani ulog). Kako Fr\xc3\xb6be nije govorio engleski, na njegovu izvedbu je nadosnimljen glas glumca Michaela Collinsa._NEWLINE_Honor Blackman izabrana je za glavnu \xc5\xbeensku ulogu Pussy Galone djelomi\xc4\x8dno zbog njezine slave iz uloge u filmu Osvetnici. Zabrinuti zbog cenzure, producenti su htjeli promijeniti ime lika Pussy Galone u "Kitty Galone". Zadr\xc5\xbeali su originalno ime kad su engleske novine po\xc4\x8dele nazivati Honor Blackman kao "Pussy" tijekom pret-produkcije. Pussyno ime odnosilo se na njezino vodstvo cirkuske grupe provalnica, \xc5\xbeena-ma\xc4\x8dki, amazonskih lezbijki akrobatkinja (zvanih "akrobatkinje") u romanu, ali ta veza nije odgovarala filmskoj verziji._NEWLINE_Redatelj Guy Hamilton vidio je olipmpijskog osvaja\xc4\x8da srebrne medalje, hrva\xc4\x8da Harolda Sakatu na hrva\xc4\x8dkom natjecanju i odmah ga uzeo u obzir za ulogu Oddjoba. Jack Lord prvo je bio izabran za ulogu Felixa Leitera, kao i u prvom filmu o Jamesu Bondu, Dr. No. Zamijenjen je u zadnji trenutak zbog sukoba oko pove\xc4\x87anja honorara i izjedna\xc4\x8davanja pla\xc4\x87e s Conneryjem, sukoba oko rasporeda, a ni producenti nisu htjeli da reprizira Leiterovu ulogu, boje\xc4\x87i se da bi mogao zasjeniti Conneryja.\n_START_SECTION_\nZarada i reakcije\n_START_PARAGRAPH_\nGoldfinger je u Velikoj Britaniji objavljen 17. rujna 1964., a 21. prosinca 1964. u SAD-u. 3 milijuna dolara ulo\xc5\xbeenih u produkciju vra\xc4\x87ena su u dva tjedna, a film je sru\xc5\xa1io box-office rekorde u mnogim zemljama. Goldfinger je u\xc5\xa1ao u Guinessovu knjigu rekorda kao film koji je najbr\xc5\xbee ostvario najve\xc4\x87u zaradu. Film je ukupno zaradio 51,081,062 dolara u SAD-u. Privremeno je bio zabranjen u Izraelu jer je Gert Fr\xc3\xb6be dovo\xc4\x91en u vezu s Nacisti\xc4\x8dkom strankom. Zabrana je ukinuta godinama kasnije kad je jedna \xc5\xbeidovska obitelj javno zahvalila Fr\xc3\xb6beu \xc5\xa1to ih je \xc5\xa1titio za vrijeme Drugog svjetskog rata.\n_START_SECTION_\nNagrade\n_START_PARAGRAPH_\nNa dodjeli Oscara 1965., Norman Wanstall dobio je nagradu za monta\xc5\xbeu zvuka za Goldfinger. Skladatelj John Barry bio je nominiran za nagradu Grammy za najbolji filmski broj. Ken Adam bio je nominiran za nagradu BAFTA za scenografiju.'